 STANLEY KIMUGE, BARNABAS BII Na EVANS JAOLA BAADHI ya wanasiasa kutoka Bonde la Ufa ambayo ni ngome ya kisiasa ya Rais William Ruto, wamelalamika kuwa Rais amepuuza eneo hilo kimaendeleo na badala yake, kupatia kipaumbele maeneo ya upinzani. Wabunge hao wa Kenya Kwanza sasa wanamtaka Naibu Rais Rigathi Gachagua aandae kikao cha dharura kitakachojumuisha viongozi wote kutoka Bonde la Ufa. Wanadai kuna haja ya kutafuta mbinu za kufikisha maendeleo, kama anavyofanya rais maeneo ya Nyanza na kwingineko ambako alikataliwa kwenye uchaguzi mkuu wa mwaka 2022. Haya yamejiri huku minong’ono ikizuka katika kambi ya UDA, baada ya Kiongozi wa Taifa kuonekana kuiga mbinu ya mtangulizi wake, Rais Mstaafu Uhuru Kenyattta. Sawa na mtangulizi wake, sasa Dkt Ruto anaonekana kuegemea zaidi ngome za upinzani kwenye utekelezaji wa miradi muhimu. Katika siku za hivi karibuni, Rais amekuwa akizuru maeneo ya upinzani huku akigawa minofu Hatua hiyo imezua tumbojoto miongoni mwa wanasiasa na wapigakura, hasa katika Bonde la Ufa ambapo chama cha Dkt Ruto cha UDA kinajivunia umaarufu mkubwa. Mbunge wa Nandi Bernard Kitur amesema eneo hilo linahitaji maendeleo zaidi akieleza kuwa viongozi waliochaguliwa eneo hilo wanatengwa. “Tuna kiu cha maendeleo. Kila mtu hapa ana hamu ya kushiriki kikao hata kama ni kupanga mkutano utakaowaleta pamoja wabunge kwa muda wa saa mbili ili tujadili kuhusu utekelezaji wa miradi muhimu,” alisema katika Uwanja wa Maonyesho wa Kapsabet ambapo Rais aliongoza hafla ya kuchangisha pesa kusaidia ujenzi wa Kanisa la Anglikana. “Tukienda kwenye ibada za kanisa, huwa kuna taratibu nyingi na hatupati muda wa kutosha kujadili maswala.” Mbunge wa Mosop Abraham Kirwa vilevile alilalamika kuwa Kaunti ya Nandi imepokea kiasi cha chini cha mgao wa kuboresha barabara. “Utawala uliopita ulitenga eneo hili kuhusiana na miradi ya barabara. Katika mgao uliopita wa fedha, Nandi ilipokea kiasi cha chini zaidi. Tunahimiza serikali kutathmini upya mgao wa fedha kwa barabara katika kaunti zetu,” alisema mbunge huyo anayehudumu muhula wake wa kwanza. Kiongozi wa Wengi katika Seneti ambaye pia ni Seneta wa Kericho, Aron Cheruiyot, katika hafla moja mjini Gem, Siaya, alipokuwa ameandamana na Rais alisema Dkt Ruto amezuru eneo la Nyanza mara nyingi zaidi kuliko ngome yake nyumbani katika Bonde la Ufa. Mnamo wikendi, Rais alipiga kambi Nyanza katika ngome ya mpinzani wake kisiasa, Raila Odinga kwa ziara ya siku nne. Akiandamana na naibu wake, walizindua miradi kadhaa ikiwemo meli ya MV Uhuru II, barabara ya Mbita-Sindo-Kiubuya-Sori mjini Homa Bay, barabara kuu ya Kisiwa cha Mfangano yenye kilomita 53 miongoni mwa miradi mingine. Kabla ya kujiunga na Dkt Ruto Nyanza, Naibu Rais alizuru Nandi ambapo alitangaza kuwa serikali ya Kenya Kwanza itapatia kipaumbele maeneo yaliyoipigia kura wakati wa chaguzi. Alisema wanajamii wa Nandi, kwa mfano, hawapaswi kamwe kulalamikia kutengwa na serikali kuhusiana na miradi na wanapaswa kupata chochote watakacho kwa sababu ndio wanaomiliki “idadi kubwa zaidi ya hisa chini ya utawala wa Kenya Kwanza.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  